INTUCH ดีด 3% คลายวิตก “เทมาเส็ก” ขายบิ๊กล็อต ผบห.ยันไม่กระทบบริหาร โบรกฯชูเป้า 76.09 บ.
INTUCH ดีด 3% คลายวิตก "เทมาเส็ก" ขายบิ๊กล็อต ผบห.ยันไม่กระทบบริหาร โบรกฯชูเป้า 76.09 บ. ล่าสุดอยู่ที่ 47.50 บ. บวก 1.25 บ. หรือ 2.70% มูลค่าซื้อขาย 520.63 ลบ.
INTUCH ดีด 3% คลายวิตก "เทมาเส็ก" ขายบิ๊กล็อต ผบห.ยันไม่กระทบบริหาร โบรกฯชูเป้า 76.09 บ. ล่าสุดอยู่ที่ 47.50 บ. บวก 1.25 บ. หรือ 2.70% มูลค่าซื้อขาย 520.63 ลบ.
9 เม.ย. 2563

ผู้สื่อข่าวรายงานว่า ราคาหุ้น บริษัท อินทัช โฮลดิ้งส์ จำกัด (มหาชน) หรือ INTUCH ล่าสุด ณ เวลา 11.12 น. อยู่ที่ 47.50 บาท บวก 1.25 บาท หรือ 2.70% สูงสุดที่ 47.75 บาท ต่ำสุดที่ 46.75 บาท ด้วยมูลค่าซื้อขาย 520.63 ล้านบาท

โดยราคาหุ้น INTUCH ปรับตัวขึ้นหลังราคาหุ้นปรับตัวลงหนักวานนี้ จากนักลงทุนกังวล “เทมาเส็ก” ขายหุ้นบิ๊กล็อต มูลค่า 6.1 พันล้านบาท ที่ราคา 45.12 บ./หุ้น ซึ่งเป็นราคาต่ำกว่าในกระดาน
สำหรับสาเหตุที่คาดว่าส่งผลให้ราคาหุ้นปรับตัวขึ้นในวันนี้ มาจากการที่ผู้บริหารของ INTUCH ออกมาชี้แจงเกี่ยวกับประเด็นข่าวดังกล่าวว่า กรณีกองทุนที่เป็นผู้ถือหุ้นรายหนึ่งของ INTUCH ไม่มีผลกระทบต่อการดำเนินงานของบริษัทแต่อย่างใด
โดย นางสาวทมยันตี คงพูลศิลป์ ผู้ช่วยกรรมการผู้อำนวยการสำนักนักลงทุนสัมพันธ์ บริษัท อินทัช โฮลดิ้งส์ จำกัด (มหาชน) หรือ INTUCH เปิดเผยว่า กรณีกองทุนที่เป็นผู้ถือหุ้นรายหนึ่งของ INTUCH ที่ถือหุ้นอยู่เกือบ 10% และขายออกไปประมาณ 4% เป็นเรื่องของผู้ถือหุ้น ทั้งนี้ กองทุนดังกล่าวไม่ได้แจ้งมายังบริษัท และไม่ได้มีการแจ้งตลาดหลักทรัพย์ฯในกรณีนี้
อย่างไรก็ตาม มองว่าไม่มีผลกระทบต่อการดำเนินงานของบริษัทแต่อย่างใด เนื่องจากบริษัทมีความเป็นมืออาชีพในการทำงาน มีคณะกรรมการบริหาร และมีคณะกรรมการบริษัทที่ยังทำงานปกติ และผู้ถือหุ้นรายดังกล่าวไม่ได้มีกรรมการเข้ามาบริหารบริษัท ซึ่งผู้ถือหุ้นรายใหญ่ของ INTUCH ยังเป็น SINGTEL
ด้าน นายพิสุทธิ์ งามวิจิตวงศ์ ผู้อำนวยการอาวุโส ฝ่ายวิเคราะห์หลักทรัพย์ บล.กสิกรไทย เปิดเผยว่า ราคาหุ้น INTUCH ที่ปรับตัวลดลงวานนี้ คาดว่าจะมาจากกรณี Temasek ขายหุ้นออกไป 135.2 ล้านหุ้น คิดเป็น 4.2% ของจำนวนหุ้นทั้งหมด
ทั้งนี้ ในมุมมองจะเป็น overhang ในเชิงจิตวิทยาต่อราคาหุ้น INTUCH ในระยะสั้น แต่ไม่มีผลกระทบในเชิงปัจจัยพื้นฐาน โดย Temasek และ SINGTEL ยังถือหุ้นรวมกันคิดเป็น 25%
โดยในระยะสั้น INTUCH จะ Underperform บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ต่อเนื่อง ดังนั้น แนะนำ switch จาก INTUCH ไป ADVANC เนื่องจาก ADVANC มีแรงกระทบเชิงจิตวิทยาน้อยกว่า INTUCH อย่างไรก็ตาม แนะนำ “ซื้อ” ทั้ง INTUCH ราคาเป้าหมาย 76.09 บาท และ ADVANC ราคาเป้าหมาย 225.92 บาท
ส่วน บล.โนมูระ พัฒนสิน ระบุในบทวิเคราะห์ว่า ราคาหุ้น INTUCH วานนี้ตอบสนองเชิงลบเล็กน้อยต่อข่าวการขายหุ้นของเทมาเส็ก เนื่องจากราคา INTUCH ที่ขายมีส่วนลดจากราคาปิดเมื่อวันที่ 7 เม.ย. 2563 ประมาณ 2-4.5%
ขณะที่หากอิงจากโครงสร้างผู้ถือหุ้นล่าสุด (26 ก.พ. 2563) Temasek ถือหุ้น INTUCH อยู่ที่ 302.0 ล้านหุ้น คิดเป็น 9.42% ของทุนชำระแล้ว ดังนั้นภายหลังธุรกรรมครั้งนี้ Temasek จะถือหุ้นเหลือ 166.8 ล้านหุ้น คิดเป็น 5.20% อย่างไรก็ตาม SINGTEL ยังคงเป็นผู้ถือหุ้นใหญ่อันดับแรกที่ 21% ของทุนชำระแล้ว